b'\n_START_ARTICLE_\nZagorje ob Savi\n_START_SECTION_\nZgodovina\n_START_PARAGRAPH_\nPo pisnih virih zgodovina Zagorja sega v leta 1296, ko je bilo mesto prvi\xc4\x8d omenjeno kot Sagor oziroma Sagur v seznamu pape\xc5\xa1ke desetine oglejskega patriarha, listino pa danes hranijo v Vatikanu. Zgodovinska imena za mesto so \xc5\xa1e Zaegor, Sager, Seger in Cagoer._NEWLINE_Zagorje pa je bogato tudi z areholo\xc5\xa1kimi najdi\xc5\xa1\xc4\x8di. Ena najbolj znanih in najstarej\xc5\xa1ih, iz obdobja prazgodovine, je bronasta sponka (fibula) iz skeletnih grobov, ki je bila najdena na Zasavski sveti gori. Sponko hranijo v Narodnem muzeju Ljubljana. Fibula pa se v nekajkrat pove\xc4\x8dani razli\xc4\x8dici \xc5\xa1e vedno nahaja v Zagorju, saj predstavlja najbolj znamenit mestni vodnjak._NEWLINE_Na obmo\xc4\x8dju Kidri\xc4\x8deve ceste v sredi\xc5\xa1\xc4\x8du mesta je bila med obnovo spomladi leta 2011 odkrita prazgodovinska naselbina in grobovi iz obdobja Hallstatta._NEWLINE_Po \xc4\x8dasu naselitve Slovanov se je v zagorske kraje iz Bavarske preselila rodbina Gallov, ki si je pridobila \xc5\xa1tevilne posesti v mestu, med drugim tudi gradove Gallenbeg, Medija in Kolovrat. Grad Gamberk oziroma Gallenberg je bil v 17. stoletju eden najmogo\xc4\x8dnej\xc5\xa1ih gradov na obmo\xc4\x8dju slovenskega ozemlja, v njem je bilo namre\xc4\x8d skladi\xc5\xa1\xc4\x8de \xc5\xbeivega srebra, ki so vozili iz Idrije v Savinjsko dolino. Konec 19. stoletja je grad za\xc4\x8del propadati, danes so vidne le \xc5\xa1e razvaline gradu. Grad Medija je nastal v 16. stoletju, od leta 1562 do 1765 pa je bil rodbinski grad dru\xc5\xbeine Valvasor. Med drugo svetovno vojno je bil grad poru\xc5\xa1en, leta 1993 so ob tristoletnici Valvasorjeve smrti na pro\xc4\x8delje obnovljene kapele postavili spominsko plo\xc5\xa1\xc4\x8do. Zagorje se je gospodarsko pri\xc4\x8delo razvijati \xc5\xa1ele leta 1755, ko so v mestu odkrili zaloge premoga. O kopanju premoga v bli\xc5\xbenjih Strahovljah je pisal \xc5\xbee Valvasor.\n_START_SECTION_\nGrb ob\xc4\x8dine\n_START_PARAGRAPH_\nGrb ob\xc4\x8dine ima obliko \xc5\xa1\xc4\x8dita, ki izvira iz dru\xc5\xbeine Gallenberg iz 13. stoletja. Najo\xc5\xbeje, \xc4\x8drno polje simbolizira rudarjenje, modra barva simbolizira nebo in vodo, zelena pa simbolizira sve\xc5\xbeino, kmetijstvo in turizem.\n_START_SECTION_\nPosebnosti mesta\n_START_PARAGRAPH_\nNajve\xc4\x8dja posebnost je zagotovo 15. poldnevnik, ki je razviden skozi sredi\xc5\xa1\xc4\x8de mesta kot osvetljena \xc4\x8drta.'